Hans Kristian Skibby (DD), 2025-03-14:
Tak, hr. formand.
Som ordføreren før mig sagde, er kryptovaluta jo ikke det allersimpleste at excellere i.
Der er noget kryptisk over kryptovaluta, kan man sige.
Det er der i hvert fald også på tværs af danske generationer.
Jeg har selv tre drenge, og den ældste af dem elsker at fortælle mig om, hvordan det fungerer med kryptovaluta, og jeg må indrømme, at det ikke interesserer mig, og at jeg synes, det er indviklet og kompliceret.
Hvis man så oven i det også skulle ind at kigge på det for at sikre noget i forhold til at blive beskattet af en eventuel gevinst eller få ført et kurstab over på sin kursfradragstabskonto eller andre ting, ville jeg i hvert fald komme i problemer.
Det tror jeg rigtig mange danskere vil.
Og man er jo ikke mindre i problemer, når man ser på, hvordan det foregår i dag, hvor der mange steder har hersket og stadig væk til en vis grad hersker en form for wild west-tilstand, i forhold til om vi vitterlig er i stand til at dokumentere, at vi får den korrekte ligning af de folk, der tjener penge på udenlandske platforme, på udenlandsk kryptovaluta.
Der er desværre rigtig mange steder, hvor det ikke fungerer, og hvor der ikke er styr på den del af det.
Derfor er det også et sted, hvor det giver rigtig god mening, at der bliver et overstatsligt regime, for at sikre, at man får en bedre indberetning og en bedre udveksling af oplysninger om de her transaktioner i kryptoaktiver, som foregår på kryds og tværs af ikke bare EU, men også på kryds og tværs af Atlanten og andre steder.
Derfor hilser vi i Danmarksdemokraterne det velkommen, at vi får den her gennemførelse af DAC8-aftalen om i hvert fald at lave forbedringer på området.
Så det er vi sådan set tilhængere af.
Så er det også sådan, at man har lavet et lille indgreb, hvad angår anvendelsesområder omkring automatisk udveksling i forhold til e-penge, og hvis man kigger på den del af det, er det lidt af det samme, kan man sige.
Det er jo forskellige elektroniske værdier,
og det giver rigtig god mening, at vi får en bedre ligning på området.
Endelig er det også med det her lovforslag sådan, at Toldstyrelsen får en hjemmel til at behandle og videregive oplysninger til Styrelsen for Arbejdsmarked og Rekruttering, og det er jo bl.a. for at sikre, at der kommer en bedre indsats over for socialt bedrageri i forbindelse med ind- og udrejse af Danmark.
Jeg kan ikke lade være med at nævne, at det jo ikke er længe siden, vi fik den nyeste opgørelse over folk, der rejser ud af Danmark og skynder sig at efterlade en kæmperegning til os andre.
Den er så ved at have rundet 18 mia. kr. nu, og det omfatter 175.000 borgere.
Mange af dem er naturligvis danske borgere, men langt de fleste er udlændinge, og derfor giver det rigtig god mening, at man i hvert tilfælde gør alt, hvad man kan, for at bekæmpe de her typer af socialt bedrageri i forbindelse med ind- og udrejse af dansk territorie.
Så der er ikke nogen af de her delelementer, som vi i Danmarksdemokraterne ikke kan støtte.
Selvfølgelig skal man som altid huske at påpege, at det er lidt ærgerligt, når man blander tingene sammen, men omvendt vil jeg sige, at i det her tilfælde er det tre delelementer, som trods alt har et vist politisk sammenfald, og på den baggrund er vi sådan set helt betryggede i at støtte det samlede lovforslag.